ΓΡΑΠΤΗ ΕΡΩΤΗΣΗ E-1264/98

υποβολή: Ernesto Caccavale (UPE) προς την Επιτροπή

(29 Απριλίου 1998)

Θέμα: Ανάκτηση και διάσωση των υφιστάμενων σήμερα ιταλικών ποικιλιών καννάβεως

Λαμβάνοντας υπόψη ότι από το Συνέδριο που διοργανώθηκε στις 27 και 28 Φεβρουαρίου 1998 στην πόλη Carmagnola από την Ένωση ASSOCANAPA (Coordinamento italiano per la canapicoltura) για την επανάληψη της κανναβοκαλλιέργειας στην Ιταλία, προέκυψε ότι, δυστυχώς, το μεγαλύτερο μέρος των ιταλικών ποικιλιών καννάβεως για την παραγωγή κλωστικής ύλης (Carmagnola, Eletta Campana, Fibranova και πολλές άλλες) χάθηκαν για πάντα ή κινδυνεύουν να χαθούν εξαιτίας του γεγονότος ότι τα ιταλικά ερευνητικά ιδρύματα έπαψαν εδώ και δεκαετίες να τις αναπαράγουν;

λαμβάνοντας υπόψη ότι οι ιταλικές ποικιλίες, που αποτελούν τον καρπό αιώνων επιλογής, θεωρήθηκαν οι καλύτερες στον κόσμο, με απόδοση σε ίνα μέχρι και 60 % ανώτερη έναντι άλλων ποικιλιών;

λαμβάνοντας υπόψη ότι η διάθεση ιταλικών ποικιλιών καννάβεως θεωρείται ως η βασική προϋπόθεση για την επιστροφή στην κανναβοκαλλιέργεια η οποία δεν εξαρτάται από κοινοτική βοήθεια αλλά με τον καιρό καθίσταται οικονομικώς αυτόνομη;

λαμβάνοντας υπόψη ότι η απώλεια των ιταλικών ποικιλιών καννάβεως συνεπάγεται ζημία για την οικονομία των χωρών που ενδιαφέρονται για αυτή τη σημαντική καλλιέργεια και ανεπανόρθωτη ζημία για τη βιοποικιλομορφία και το περιβάλλον;

λαμβάνοντας υπόψη ότι οι καλλιεργητές στο Πιεμόντε εντόπισαν έναν μη πιστοποιημένο σπόρο καννάβεως που ασφαλώς προέρχεται από αρχαίες τοπικές καλλιέργειες;

ζητείται από την Επιτροπή να αναφέρει τα μέτρα που θεωρεί σκόπιμο να λάβει για να επαναδραστηριοποιηθεί η σχετική έρευνα και να εξασφαλισθεί η διατήρηση των ιταλικών ποικιλιών καννάβεως που εξακολουθούν να υπάρχουν μέχρι σήμερα.

Απάντηση του κ. Fischler εξ ονόματος της Επιτροπής

(29 Μαΐου 1998)

Όσον αφορά τα μέτρα για την ενίσχυση της έρευνας και την διασφάλιση της διατήρησης των ιταλικών και ευρωπαϊκών ποικιλιών καννάβεως, ο κανονισμός (ΕΚ) 1467/94 του Συμβουλίου της 20ης Ιουνίου 1994 για τη διατήρηση, το χαρακτηρισμό, τη συλλογή και τη χρησιμοποίηση των γενετικών πόρων στη γεωργία(1), θέσπισε ένα πρώτο πρόγραμμα της Κοινότητας για τη διατήρηση, το χαρακτηρισμό και τη χρησιμοποίηση γενετικών πόρων στη γεωργία.

Στόχοι είναι η συμβολή στη διασφάλιση και βελτίωση της διατήρησης, του χαρακτηρισμού, της τεκμηρίωσης, της αξιολόγησης, και της χρησιμοποίησης των δυνητικά πολύτιμων φυτικών και ζωϊκών γενετικών πόρων στην Κοινότητα.

Ο κανονισμός (ΕΚ) 1467/94 του Συμβουλίου προβλέπει συντονισμένα μέτρα και έργα κοινής δαπάνης. Τα συντονισμένα μέτρα συντονίζουν μεμονωμένα μέτρα για τη διατήρηση, το χαρακτηρισμό και τη χρησιμοποίηση των εν λόγω γενετικών πόρων στη γεωργία τα οποία εφαρμόζονται στα κράτη μέλη.

Τα έργα κοινής δαπάνης για τη διατήρηση, το χαρακτηρισμό και τη χρησιμοποίηση των γενετικών πόρων στη γεωργία, πρέπει, κατά γενικό κανόνα, να εκτελούνται από εταίρους που έχουν την έδρα τους εντός της Κοινότητας. Προτεραιότητα δίδεται σε έργα που επιτρέπουν τη συμμετοχή δύο ή περισσοτέρων ανεξάρτητων εταίρων που έχουν την έδρα τους σε διαφορετικά κράτη μέλη.

Ως γενικός κανόνας, οι συμβάσεις πρέπει να συνάπτονται μετά από επίσημη διαδικασία επιλογής βάσει πρόσκλησης υποβολής προτάσεων που δημοσιεύεται στην Επίσημη Εφημερίδα.

(1) ΕΕ L 159, 28.6.1994.